Balsiškiai

Balsiškiai – kaimas Kretingos rajono savivaldybės pietrytinėje dalyje, 11 km į pietus nuo Kartenos ir 6 km į šiaurės vakarus nuo Kalniškių. Kaime veikia UAB „Durpeta“, ruošianti durpes kurui, kraikui ir kompostui.

Istorija 

Kaimas įsikūrė apie XVIII a. prie Tyro (Kalniškių) durpyno, į šiaurę nuo jo esančiose pelkėtose ir miškingose žemėse. Jam pradžią davė Balsių užusienis, buvęs į šiaurę-šiaurės rytus nuo Tyro pelkės, Tyrupalio dešiniajame krante, Kalniškių (Kalveliškių) kaimynystėje. Priešingame Tyrupalio krante tuo pat laiku kūrėsi Šešuikių užusienis. Balsiuose XVIII a. pabaigoje buvo 2, o Šešuikiuose – 3 sodybos.

XIX a. Balsių užusienis virto Balsiškių kaimu, o Šešuikius imta vadinti Šešaičiais. 1846 m. Kartenos parapijos Balsiškių kaime buvo 7, o Šešuikių – 5 valstiečių sodybos. 1849 m. grafo Franso Pliaterio Kartenos dvare dirbo 46 baudžiauninkai iš Balsiškių kaimo.
 
XIX a. antroje pusėje – XX a. pradžioje abi gyvenvietės susijungė į vieną kaimą, kuriam buvo paliktas Balsiškių, nors retsykiais naudotas ir Šešaičių vardas. 1923 m. jame buvo 24 sodybos. Galutinai kaimas susiformavo tarpukario žemės reformos metu. Stambiausi ūkininkai jame buvo Juozas Ronkus, Ignas Talmontas ir Antanas Smulkys.

Kaimas glaudžiasi prie Vėlaitynės miško, į kurį po karo išėjo partizanauti dalis kaimo vyrų. Iš jų Jonas Martinkus ir Ignas Smilginis 1948 m. žuvo. Kiti buvo partizanų rėmėjais ir ryšininkais. 1948 ir 1949 m. į Sibirą ištremta 15 žmonių: Juozas Ronkus, Ignas Smilingis, Antanas Smulkys, Kazys Stonkus ir Ignas Talmontas su šeimomis.

Pradėjus eksploatuoti Tyro durpyną, Balsiškiai virto svarbia durpių gamybos baze. Pokario metais čia buvo atidaryta pradinė mokykla. Ją 1970 m. lankė apie 20 vaikų, kuriuos mokė viena mokytoja. Vėliau mokykla buvo uždaryta.

2002 m. sausio 1 d. kaime buvo 20 sodybų.

Gyventojai

Kultūros paveldas 
 Paminklas Buganto kuopos partizanams (pastatytas 2013 m.)

Šaltiniai 

Kretingos rajono savivaldybės gyvenvietės